Farinelli

**Farinelli** eli **Carlo Broschi** (24. tammikuuta 1705 Andria – 15. heinäkuuta 1782 Bologna) oli kuuluisa italialainen kastraattilaulaja, joka oli myös taitava kosketinsoittimien ja viola d’amoren soittaja. Hän myös sävelsi useita aarioita ja sonaatteja. Farinelli nousi suureksi kansainväliseksi tähdeksi ja konsertoi ympäri Eurooppaa. Hän saavutti Espanjassa Filip V:n hovissa käytännössä pääministerin aseman, vaikka ei nimellisesti virkaa hallinnutkaan. Kuningas nimesi hänet myös Espanjan grandeksi.

## Elämä ja ura
Farinelli syntyi aatelisperheeseen, ja hänen isänsä oli Maraten ja Cisterninon kuvernööri vuosina 1706–1709. Hänet kastroitiin poikana, jotta hänen kaunis äänensä olisi säilynyt äänenmurrokselta. Hänet lähetettiin opiskelemaan kastraattilaulajille tarkoitettuun konservatorioon, jossa hän sai perusteellisen laulukoulutuksen. Hän valitsi itse itselleen taiteilijanimen *Farinelli*.

Vuonna 1724 Farinelli esiintyi Wienissä ja seuraavana vuonna Venetsiassa, josta hän muutti Napoliin. Vuonna 1726 hän lauloi Milanossa, ja Johann Joachim Quantz kuvaili myöhemmin häneen lauluaan seuraavasti:

A3 ei kuitenkaan ollut Farinellin matalin sävel, vaan hänellä oli laaja alarekisteri. Farinelli pystyi laulamaan matalan C3-sävelen ”Navigante che non spera” Leonardo Vincin oopperassa *Il Medo* (1728). Korkein Farinellin esittämä sävel oli C6, joka edusti sen ajan oopperassa korkeinta säveltä. Farinellia pidetään tämän vuoksi sopraanona. Farinellin esittämissä ”Fremano l’onde” Pietro Torrin oopperassa *Nicomede* (1728) ja ”Troverai se a me ti fidi” Niccolò Conforton oopperassa *La Pesca* (1737) on molemmissa pitkäkestoinen C6-sävel.

Farinelli päätyi muun muassa Englannin ja Ranskan jälkeen Espanjaan, jossa hänen oli alun perin tarkoitus viettää muutamia kuukausia, mutta jonne hän jäi lähes 25 vuodeksi. Espanjan kuningatar pyrki parantamaan kuningas Filip V:n melankoliaa Farinellin laululla ja Farinellin näin hankkima vaikutusvalta nosti hänet aina käytännössä maan pääministeriksi asti, vaikka hän ei muodollisesti virkaa hallinnutkaan. Kaksi vuosikymmentä Farinelli lauloi samoja lauluja Espanjan kuninkaalle. Ferdinand VI:n noustessa valtaan Farinelli nimitettiin johtajaksi Madridin ja Aranjuezin teattereihin, joihin hän tuotti pääasiassa Pietro Metastasion teksteihin pohjaavia oopperoita. Hän myös teki yhteistyötä Espanjaan asettuneen italialaisen Domenico Scarlattin kanssa. Kaarle III:n noustua valtaan Farinelli palasi Bolognaan ja vietti siellä eläkkeellä elämänsä viimeiset vuodet.

## Populaarikulttuurissa

Farinellista kertova elokuva *[[Farinelli – kastraatti]]* ilmestyi vuonna 1994. Elokuvan lauluosuudet on tehty yhdistämällä äänenkäsittelytekniikalla naissopraanon (Ewa Małas-Godlewska) ja kontratenorin (Derek Lee Ragin) ääniraidat, jolloin lopputuloksena on korkea mutta miehelle tyypillisemmin resonoiva ääni. Farinellin ja muiden kastraattilaulajien äänten värin uskotaan olleen hieman erilaisia kuin naisten, minkä vuoksi tällaiseen ratkaisuun päädyttiin.

Espanjalaisen epookki-sarjan *Castamarin keittäjätär* neljännessä jaksossa Farinellina nähdään Raúl Ferrando. Castamarin herttuan äiti doña Mercedes (Fiorella Faltoyano) kutsuu kuuluisan laulajan esiintymään juhlissaan. Laulajaa vastaan lähetetään palatsin palveluskuntaan kuuluva Roberto (Michel Tejerina). Kastraatti Carlo Broschi kuitenkin pysäyttää vaunut ennen palatsia, sillä hän haluaa pulahtaa uimaan. Roberto estelee koska vesi on kylmää ja heitä odotetaan, mutta laulaja pitää päänsä. Tempauksen seurauksena parin vaatteet varastetaan ja kastraatti menettää äänensä. 

Jaksossa selityksen saa myös laulajan taiteilijanimi: Lapsekas Rosalía tuo laulajalle lahjan, paperinpalan jolle hän on kirjottanut nimen Carlo. "Siinä on vähän jauhoja, mutta kirjoitin sen itse." (Tyttö harjoitteli kirjainten piirtämistä pöydälle levitettyihin jauhoihin.) Laulajaa se huvittaa: "Carlo ja jauhoja, farina... Farinelli kuulostaa hyvältä ja jotenkin tärkeältä." Myöhemmin lauluesitys katkeaa erään vieraan vähätteleviin sanoihin: "Eihän tuo nyt niin hyvä ole." Seuraa kiusallinen hiljaisuus ennen kuin laulaja toteaa: "Olette oikeassa. En ole hyvä. Olen paras. Carlo Farina alias Farinelli."

## Lähteet

## Aiheesta muualla